ועדת העבודה, הרווחה והבריאות, כנסת 18, פרוטוקול מספר 124, 2009-11-16 10:30

חיים כץ: בוקר טוב.

חיים כץ: יום שני בשבוע, כ"ט בחשוון, ה-16.11.2009, ואני מתכבד לפתוח את ישיבת ועדת העבודה, הרווחה והבריאות בנושא הצעת לסדר היום של סכנת סגירה של עמותת ער"ן של חברת הכנסת רחל אדטו, והצעה לסדר היום סכנת סגירת עמותת ער"ן של חבר הכנסת חיים אורון.

חיים כץ: אני רוצה לציין שהדיון הזה הוא השני בסדרה בנושא עמותת ער"ן.

חיים כץ: בדיון האחרון גם הגענו למסקנות והקראנו אותן: "הוועדה קובעת כי לולא ניתן השירות על ידי ער"ן לבני נוער וילדים, חיילים, קשישים, עולים, בעלי נטיות אובדניות ועוד, היתה המדינה מחויבת במתן השירות שעלותו אז היתה גבוהה בעשרות מונים.

חיים כץ: הוועדה תובעת" – אני חוזר על מה שאמרתי – "ממשרדי הרווחה, הביטחון, החינוך, הקליטה, הגמלאים והמיעוטים להעניק לאלתר סיוע כספי מיידי שיבטיח המשך פעילות העמותה.

חיים כץ: הוועדה מודה לסגן שר הבריאות על נכונותו להגדיל ולהקדים את הסיוע לעמותת ער"ן.

חיים כץ: הוועדה קוראת למשרד הרווחה להאיץ את הדיונים בקביעת הקריטריונים למתן סיוע לארגונים ועמותות מתוך הקרן שאישרה הממשלה כבר באפריל השנה בהיקף של 200 מיליון שקל.

חיים כץ: הוועדה מבקשת לקבל דיווח מן המשרדים הרלוונטיים בתוך שלושה חודשים על יישום מסקנות הוועדה.

חיים כץ: " היה אמור להתקיים דיון בעניין הזה, ומשרד הבריאות ביקש דחייה מאחר והוא לא יכול להשתתף.

חיים כץ: אנחנו היום יושבים פה, והוא עוד הפעם לא משתתף.

חיים כץ: סגן שר/שר איננו פה.

חיים כץ: הוא ביקש ממני לדחות כי מאוד חשוב לו להשתתף.

חיים כץ: לצערי, סגן השר/שר איננו פה.

חיים כץ: יחד עם זה, אנחנו נערוך את הדיון, ואני מתכבד לתת לחברת הכנסת רחל אדטו לומר את דברה.

רחל אדטו: תודה רבה.

רחל אדטו: צר לי מאוד על הדיון שמתקיים כאן היום, ובמיוחד צר לי שסגן השר איננו כאן, כי באמת ברוח הדברים האופטימיים בסיום הישיבה הקודמת שמשרד הבריאות יסייע ויבדוק לסייע, ומשרד הרווחה יבדוק לסייע, בסופו של יום לא קרה שום דבר.

רחל אדטו: אם נתחיל לבדוק עכשיו איפה לא קרה שום דבר, אז משרד הבריאות שהתחייב להעביר כסף ולהגדיל, או לבדוק את האפשרות להגדיל, לא די שלא הגדיל, אלא שהוא הפחית ב-50% את מה שהוא נתן בשנה קודם לכן.

רחל אדטו: ולכן, כל כך חשבתי שחשוב כל כך שמשרד הבריאות יהיה כאן.

רחל אדטו: אני קיבלתי את מה שנעשה כרגע בפועל מבחינת ההבדל בין הישיבה הקודמת לעכשיו.

רחל אדטו: כאמור, משרד הבריאות, בניגוד להבטחה, לא הגדיל, אלא הסיוע שהעניק משרד הבריאות הוא 50% מהסיוע שהוא העביר בשנה הקודמת.

רחל אדטו: לגבי משרד הרווחה - בפעם הקודמת שמענו שיש תקציב של 200 מיליון שקל לעמותות ולמגזר השלישי וכדו'.

רחל אדטו: אבל, לא קיבלו כסף כלל ממשרד הרווחה דרך הסכום המוקצה הזה.

רחל אדטו: משרד הרווחה מבחינתו, ואני מקווה שהם ירחיבו על זה, הודיע שמתכוונים להפעיל מכרז לחברה מתחרה - קו 118 - שייתן מענה בדומה למה שנותן ער"ן.

רחל אדטו: הקריטריונים שהולכים להתפרסם לאותו מכרז הם קריטריונים שער"ן בכלל לא יכולה לעמוד בהם בתוקף היותם עמותה.

רחל אדטו: זאת אומרת, משרד הרווחה גם הוא בדרך של יצירת תחרות רוצה לסגור את ער"ן.

חיים כץ: האם אנחנו משערים למה?

רחל אדטו: אני לא יודעת.

רחל אדטו: יש משרד הרווחה, ואני מקווה שנשמע זאת.

רחל אדטו: זוהי דרך מאוד מוזרה לקבל מענה.

רחל אדטו: ישנו דבר שמפריע לי במיוחד.

רחל אדטו: ישנו ער"ן וכולם מהללים ומשבחים, ויודעים את הפעילות שנמשכת כל כך הרבה שנים.

רחל אדטו: במקום לקדם את הדבר הזה, משרד הרווחה הולך לפתוח את הקו של 118 שייתן מענה וילמד על מה שער"ן כבר עושים.

חיים כץ: האם יש פה נציגים של משרד הרווחה?

רחל אדטו: ממה שהבנתי, לא גמלאים ומשרד ראש הממשלה וכד', גם הם לא עזרו.

רחל אדטו: משרד ראש הממשלה התגייס לעזור.

רחל אדטו: אבל, בסופו של דבר, הם הודיעו שהתמיכה שלהם תהיה דרך הקרן של ה-200 מיליון של המגזר השלישי.

רחל אדטו: אבל, אם הם לא עומדים בקריטריון של הקרן של המגזר השלישי, אז שוב הפעם הם נשארים בזה שגמרנו היום את הנקודה הזאת בדיוק במקום בו התחלנו אותה בדיון הקודם.

רחל אדטו: לכן, זה נכון מאוד לעשות את זה.

רחל אדטו: חבל שבעלי העניין העיקריים שצריכים להיות פה לא נמצאים.

חיים כץ: חבר הכנסת חיים אורון.

חיים אורון: אני אתחיל במה שסיימה חברת הכנסת אדטו.

חיים אורון: אני לא מבין למה הדיון מתקיים כשהנציגים לא מגיעים.

חיים אורון: אם הם לא מגיעים, אני מציע לוועדה לפעול נגדם באופן החריף ביותר.

חיים אורון: אני לא מתכוון לפקיד שלא הגיע, אלא לשרים שהם ממונים עליהם.

חיים אורון: אין טעם שאנחנו פה נבכה אחד על כתפי השני, ובסופו של דבר לא תהיה לנו תשובה מה קורה.

חיים אורון: אבל, בכל זאת אני חושב שיש חשיבות לדיון הזה, ואני לא מציע להתפזר.

חיים אורון: אבל, אני מציע גם שנקבל החלטה מאוד תקיפה בעניין הזה.

חיים אורון: אדוני היושב ראש, יש פה את השאלה העקרונית, וההזדמנות במקרה ער"ן היא לבחון אותה בהיבט הזה.

חיים אורון: מהו האופן שבו מדינת ישראל פועלת מול ארגונים וולונטריים?

חיים אורון: והדגש שלי על וולונטריים.

חיים אורון: כי כשאתה קורא את המכרז כפי שהוא מנוסח כרגע, הוא בעצם מוביל למצב שצריך איתנות פיננסית, וצריך אנשי מקצוע, וצריך יתרון במרקטינג וכו', וכו', וכו'.

חיים אורון: אני מבין שמישהו כתב מכרז כאילו שהעולם של ה-NGO שזה הדבר החשוב והתרומה הגדולה של ער"ן - שאנשים מתנדבים מתוך רצון, מתוך שליחות, מוכנים למלא את הדבר הזה, וצריכים את התמיכה של המדינה לקיים את זה כך.

חיים אורון: ואז נכנס כל הסיפור - וזוהי לא העמותה היחידה – של תעמדו בתנאים האלה, ובתנאים האלה, ואז אי אפשר לקבל כסף מה-200 מיליון, ואי אפשר לקבץ כסף מפה, ובעצם תמותו, אלא אם כן יימצא תורם שהוא יחיד במינו, שהוא נתפס לזה.

חיים אורון: בשנה הזאת הוא תורם, ובשנה הבאה משום שיש מצב כלכלי הוא לא תורם, ואז ארגון כזה נופל.

חיים אורון: אין לי טענה לתורמים.

חיים אורון: אני מתעסק כבר שנה שלישית בגיוס כמה מאות אלפי שקלים בשביל שהם יחיו, ואני מקווה שגם השנה נצליח.

חיים אורון: אבל, זה לא הפתרון.

חיים אורון: לא רק שזה לא הפתרון, הממשלה מתחילה להישען על הדבר הזה, ולא מוכנה לקחת על זה אחריות, ומפה מתחילה הנקודה.

חיים אורון: שיבואו לפה שר העבודה והרווחה ושר הבריאות ויגידו מה התשובה של המדינה לשירות הזה שניתן – נתחיל משם.

חיים אורון: אחר כך אני אבוא ואומר שאם אתם רוצים תשובה על זה, זהו הכלי היותר מתאים לעשות אותו כל זמן שהוא נשען על רצון טוב של אנשים מתנדבים.

חיים אורון: אם לא יהיו מתנדבים אז לא תהיה ברירה.

חיים אורון: אבל, לא ללכת דווקא בכיוון ההפוך – להרוג את הארגון המתנדב כי זה לא מסתדר בבירוקרטיה.

חיים אורון: ואז בסדר, יזכה במכרז מישהו שיש לו ניסיון בטלמרקטינג, הוא ייקח סטודנטים תמורת 22 שקל לשבת בטלפון, ואני יודע בדיוק מה יהיה.

חיים אורון: אין לי טענה לכל האנשים בעלי הרצון טוב.

חיים אורון: סוף הסיפור, ולא בעוד עשרים שנה הוא זה – אם זה ילך כך – מערכת ממוסדת שאין בה מספיק נשמה.

חיים אורון: הדבר המהותי שתפקידנו לעזור להם זה כן לשמור את זה, כל זמן שהם אומרים שהם יכולים.

חיים אורון: כל אחד מאיתנו דיבר איתם, והם אומרים שהם יכולים, ומאגר המתנדבים קיים.

חיים אורון: אבל, הם צריכים את המבנה הבסיסי שבלעדיו אי אפשר להפעיל את המערכת.

חיים אורון: לכן, התשובה שצריכה להיות – קודם כל, התביעה הראשונה משני המשרדים להציג לנו מתווה קבוע של קיום המערכת הזאת ברמה המינימאלית.

חיים אורון: ישיגו תרומות נוספות או תוספת, בסדר.

חיים אורון: אבל, קודם כל תשיגו את זה.

חיים אורון: ולכן, כשהם לא פה אנחנו זורקים אפונים על הקיר.

רחל אדטו: במיוחד כשיש כסף שמוקצה לזה.

חיים כץ: חבר הכנסת אילן גילאון.

אילן גילאון: חברי אמרו את הכול.

אילן גילאון: אני חושב שהבעיה היא עם המכרז שמתקיים בעוד שבוע על 118.

אילן גילאון: זה כאילו אי אפשר להיות יותר מקאברי אפילו כדי להגיד שאנחנו דורשים איתנות כלכלית ממישהו שיכולנו בעצם להציל אותו ואת הארגון, ופירטו כאן מה מעלותיו וסגולותיו.

אילן גילאון: אבל, האיתנות הכלכלית היתה יכולה להתרחש כתוצאה מכך שהם היו מקבלים לקיים את השירות הזה עבור משרד העבודה והרווחה.

אילן גילאון: אדוני, אני יודע שזה באופנה לעשות outsourcing לכל דבר.

אילן גילאון: כמעט כל הדיונים שלנו הם מדינה במכרז.

אילן גילאון: צריכה להיות דרך חוקית לעצור את המכרז הזה.

אילן גילאון: תסלחו לי, חוק המכרזים היום הוא מפלטו של כל מנוול, ולכן הפתרון הוא להוציא את המדינה למכרז.

אילן גילאון: זה הכי טוב כי זה יותר קצר.

אילן גילאון: לעצור את המכרז הזה שצריך להתרחש בעוד שבוע, לפתוח אותו מחדש, ולייצר תנאים שיכולים להחזיר את ער"ן לאיתנות כלכלית.

אילן גילאון: ומה שיכול להחזיר אותה לאיתנות כלכלית זה בדיוק המכרז הזה – כנראה.

אילן גילאון: לגבי ההבטחות של שר הבריאות ושאר משרדי ממשלה, צריך לבדוק, אולי לא כולם, כי הנה פה אני רואה שמצד הגמלאים אתם כן הייתם.

אילן גילאון: צריך לציין את מי שעשה בקשר למה שעשה.

אילן גילאון: אבל, בהחלט לתבוע מכל אחד שדברים שהם נאמרים, ובעיקר דברים שהם רשומים, הם צריכים גם באיזשהו מקום להתקיים.

אילן גילאון: אין ואקום בנושא הזה.

אילן גילאון: אם כן, ראשית, אני אומר את מה שאמר כאן ג'ומס – לתת את המתווה איך הארגון יתקיים.

אילן גילאון: שנית, לעצור את המכרז שצריך להתחולל עוד שבוע, ביום חמישי הזה – לעצור אותו.

חיים כץ: מה שאני הולך לומר הם אולי לא דברים קלים, אבל אני יודע איך אני הייתי נוהג.

חיים כץ: אני הייתי פונה לג'ומס, ואומר לו: ג'ומס, בוא תעיר את מרצ.

חיים כץ: אני חלילה לא מדבר פוליטיקה, ואני לא נכנס לקטעים פוליטיים, ואני רציני.

חיים כץ: אני הייתי בא ואומר לך שאתה מודיע שאתה סוגר את ער"ן, וג'ומס מפעיל את נוער מרצ לעשות רעש תקשורתי לפתוח את ער"ן כי לא יכול להיות שיש מישהו שעומד מאחורי מכרז מיותר כשיש גוף של מתנדבים במדינת ישראל שנותן סיוע לילדים.

חיים כץ: אבל, גם כך המכרז יהרוג אותו.

אילן גילאון: אני רוצה ללכת על זה יחד עם נוער הליכוד.

חיים כץ: בסדר גמור.

חיים כץ: אבל, אני אומר לך שאם תלך עם נוער הליכוד לשטחים, הוא ילך יותר מהר משהוא ילך לעניין הזה.

חיים כץ: אני לא מדבר פוליטית, אילן.

חיים כץ: אני לא באמת לא נכנס פוליטית.

חיים כץ: נוער מרצ הוא יחיד ומיוחד בדברים מסוימים: בעזרה לזולת, וירוק ופה.

חיים כץ: זה לא בושה.

חיים כץ: אני חושב שאם לא – אתם גוססים.

אילן גילאון: מרצ?

חיים כץ: לא, ער"ן.

חיים כץ: ראיתי שאתם מרצ הולכים מחיל אל חיל.

חיים כץ: בכל סקר אתם מראים לי שבעה מנדטים, ובסוף בבחירות אתם מגיעים לשלושה.

חיים כץ: אתם אנשים ייחודיים וטובים, לפחות תגיעו לחמישה.

חיים כץ: אני חושב שאתם נחוצים.

חיים כץ: אני בא מוועד עובדים, ולצערי פה אין הד תקשורתי אליכם.

חיים כץ: התקשורת לא התגייסה.

חיים כץ: תסתכל מה שקורה עם הביטוח של האופנועים שהוא הרבה פחות חשוב מער"ן, הרבה הרבה הרבה פחות חשוב מער"ן - אם מישהו ישלם עוד 500 שקל או עוד 2,000 שקל לשנה.

דניאל גינסברג: אם מעניין אותנו הרבה יותר ביטוח של אופנועים, השאלה היא מה זה אומר עלינו.

חיים כץ: על האוכלוסייה, לא עליכם.

חיים כץ: על הציבור בישראל.

דניאל גינסברג: עלינו ועל הציבור בישראל.

דניאל גינסברג: אנחנו נמצאים בחשיפה תקשורת כמעט המקסימאלית שאנחנו הצלחנו להשיג.

חיים כץ: ואף אחד לא קרא עליכם.

דניאל גינסברג: אבל, צריך להבין שאנחנו מעניינים הרבה פחות כי האוכלוסייה שאנחנו מטפלים בה היא לא האוכלוסייה של בעלי האופנועים.

דניאל גינסברג: הם אוכלוסייה חלשה, הם אנשים שנמצאים במקום נמוך.

דניאל גינסברג: הם אנשים שלא רוצים לחשוף את עצמם במהלך המאבק.

דניאל גינסברג: אני לא יכול להוציא אותם לרחובות, ולבקש מהם לעשות צעדה כי הם לא רוצים להיחשף.

דניאל גינסברג: הם גם לא נמצאים במצב האישי לעשות דבר מהסוג הזה.

דניאל גינסברג: בגלל זה אנחנו נשארים בזה שאו שאנחנו כעמותה נעשה את המקסימום שאנחנו יכולים, וזה מה שאנחנו עושים כרגע, או שפשוט נבקש עזרה מנבחרי הציבור.

חיים כץ: נבחרי הציבור פנו לפנייתכם, ועשו פה מפגש שני בנושא הצלת ער"ן בדיון מהיר.

חיים כץ: בדיון מהיר אין לנו גם יותר מידיי כוח לעשות, ואז גם השרים או המשרדים לא באים.

חיים כץ: בדיון הראשון הם באו ואמרו: אנחנו איתכם נעשה, נתרום.

חיים כץ: ואז בא אליי ליצמן שאני מאוד מעריך ומוקיר אותו, ואמר לי: נתנו להם שיחות טלפון, ואתה אמרת לי: אני לא צריך שיחות טלפון.

רחל אדטו: יותר חמור.

רחל אדטו: הוא קיצץ את הסיוע, וזה הרבה יותר חמור.

דניאל גינסברג: אנחנו בפועל נפגשנו עם כל משרדי הממשלה בהתאם להחלטת הוועדה, ואנחנו קיבלנו הרבה מאוד אמפתיה והערכה מקצועית, ועמדות מקצועיות מעשיות של אנשי מקצוע במשרדים שער"ן חייבת להתקיים, ושהיא מקיימת שירות מאוד מוערך ומקצועי.

דניאל גינסברג: מאחר וקיבלנו את הדעה הזאת מהרבה משרדים עלה רעיון לבדוק אפשרות של איגום תקציבי באמצעות משרד ראש הממשלה.

דניאל גינסברג: אנחנו ביקשנו מהמשרד לבדוק את האפשרות למצוא תקציב כולל מכל המשרדים האלה.

דניאל גינסברג: יכול להיות שהמשרד יוכל לפרט איפה זה עומד.

דניאל גינסברג: אבל, ברמה המעשית לא רק שלא קיבלנו אף סכום - ממשרד הבריאות אנחנו מקבלים סכום שהוא חצי מהשנה הקודמת, ומשרד הרווחה בעצם היכה אותנו בתדהמה לפני שבועיים בפרסום של מכרז 118, מאחר וגם מנכ"ל המשרד, גם שר הרווחה, גם באמצעות משרד ראש הממשלה, הוסבר לנו מפורשות שזכייה במכרז יכולה להיות סוג של פתרון שהמדינה רואה למצב שלנו.

דניאל גינסברג: אבל, התנאים של המכרז פוסלים אותנו על הסף, כי התנאי המקדמי, למשל, להיכנס למכרז זה איתנות פיננסית.

דניאל גינסברג: אנחנו נמצאים במשבר, זו נקודת המוצא שלנו.

דניאל גינסברג: בנוסף לזה, זה יכול להתבצע אך ורק באמצעות אנשים בשכר.

דניאל גינסברג: זה חייב להיות אך ורק במרכז פיזי במקום אחד, ולא מבוזר כמו ער"ן, ועוד ועוד ועוד תנאים שכל אחד מהם כשלעצמו פוסל אותנו לחלוטין מזכייה במכרז.

חיים כץ: אני אפנה עוד הפעם לחיים אורון שהוא ותיק חברי הכנסת.

חיים כץ: האם אתה יכול להסביר לנו את המניעים שעומדים?

חיים כץ: יש גוף התנדבותי שמאופיין באנשים שבאים לתת, ובא גוף ממשלתי שבדרך כלל חוסך בהוצאות ואומר: רק רגע, אני לא רוצה את המתנדבים.

חיים כץ: אני רוצה גוף מסודר שאני משלם את ה-20 או 22 שקל לשעה.

חיים כץ: אחר כך יבואו ויגידו שמנצלים עובדים, ולא נותנים להם תנאים, ועובדי קבלן, ועובדי זה, וטלפוניה.

חיים כץ: מאיפה זה בא?

חיים כץ: למה זה בא?

חיים אורון: אם הייתי יודע לעשות חקר מניעים הייתי מחליף מקצוע.

חיים כץ: אתה יודע.

חיים אורון: לא.

חיים אורון: במקרה הטוב זו מחשבה בירוקרטית.

חיים אורון: במקרה הפחות טוב זה איזשהו אי-אמון מאוד בסיסי במערכות מהסוג הזה שלצערי הרב אין רבות כאלה.

חיים אורון: כמה מתנדבים יש לכם עכשיו?

דניאל גינסברג: אלף.

חיים אורון: אלף איש מוכנים להתנדב בסיטואציה מאוד לא קלה.

חיים אורון: פעם הייתי שם, ומי שמבין יודע שזו לא סיטואציה קלה לשבת ערב בשבוע, או שני ערבים בשבוע, ולהיות כתובת לאנשים במצוקות הכי קשות שלהם, ולהתנדב לזה.

חיים אורון: במקום לחבק אותם, ולתת להם את המסגרת הזאת - - -

חיים כץ: האם אנחנו מדינה של לא נורמאליים?

רחל אדטו: במיוחד שלמשרד יש כסף, יש את ה-200 מיליון האלה.

חיים כץ: אז למה הם לא רוצים את ער"ן, ורוצים לשלם בשביל זה?

חיים אורון: משום שאי אפשר אמר לחלק את זה בלי - - -.

חיים אורון: הרי עוד עמותות יבואו אליך.

חיים אורון: ה-200 מיליון שקל האלה בסוף יתגלגלו לא על פי הזה, כי הפטנט הזה של המכרזים שמישהו ישב וכתב להם את התנאים, הןא אפילו לא ראה אותם לנגד העיניים.

חיים אורון: הם באו עם הסיפור הזה לוועדת הכספים.

חיים אורון: 200 מיליון לא מספיק.

חיים אורון: אני אמרתי: חברים יקרים, אתם לא נותנים תשובה לחלק מהעמותות, ודווקא לאלו שהכי הרבה צריך לתת להם תשובה, ולא לאלה שהן הכי ממוסדות והכי גדולות.

חיים אורון: קודם כל לאלה.

חיים אורון: ותיק, לא ותיק - אין לי על זה תשובה.

חיים אורון: אני חושב שמה שהציע פה קודם אילן – צריך לפוצץ את העניין ולהגיד: קודם כל, אל תוציאו את ער"ן למכרז.

חיים כץ: אז אמרת.

חיים כץ: בוא נהיה תכליתיים, אנחנו רוצים למצוא פתרון שהוא יהיה פתרון ענייני, ושננצח את המשחק.

חיים כץ: להגיד: אל תוציאו למכרז - אז אמרנו.

חיים אורון: הפתרון היחיד שאני מכיר זה להזמין למחר את איצקוביץ או את בוג'י לפה, ולהגיד לו: אנחנו תובעים ממך לא להוציא מכרז כי אתה זורק אותם החוצה.

חיים אורון: אין לך דרך אחרת.

חיים אורון: תעשה דיון מהיר מחר, יש לך סמכות.

חיים אורון: תגיד שיבוא המנכ"ל או השר.

חיים אורון: הייתי מזמין את השר.

חיים כץ: ואם הוא לא יבוא?

חיים אורון: מה זאת אומרת הוא לא יבוא?

חיים כץ: הוא לא יבוא.

עפו אגבאריה: אם הוא לא יבוא מחר – מחרתיים.

חיים כץ: שלא יבוא.

חיים כץ: הוציא מכרז, לא יבוא.

חיים כץ: אני עושה איתך דיון פתוח לפרוטוקול כששנינו רוצים את אותה מטרה.

רחל אדטו: שער"ן ילכו נגד המכרז הזה דרך בית משפט, צו מניעה נגד המדינה.

רחל אדטו: אפשר דרך בית משפט ללכת נגד המכרז הזה, לא כך?

חיים אורון: אי אפשר.

חיים אורון: משרד המשפטים פה?

חיים אורון: בטח היועצים המשפטיים הסבירו להם כמו בסעיף הקודם שבדק מימין ומשמאל, ואי אפשר בלי מכרז לחלק כסף.

חיים אורון: תאמין לי שאני בטוח שאני רואה כבר את התשובה הזאת שאי אפשר בלי מכרז לחלק כסף.

רחל אדטו: למה?

רחל אדטו: יש קריטריונים לקרן סיוע שהיא לא קשורה למכרז.

רחל אדטו: הרי יצא קול-קורא לעמותות לקבל כסף מהקרן הזאת.

רחל אדטו: בקול-קורא לא היו מכרזים.

רחל אדטו: המכרז ל-118 זה דבר חדש מעבר לקול-קורא שהיה.

רחל אדטו: זה סיפור על סיפור עכשיו.

רחל אדטו: היה קול-קורא שראיתי אותו במו עיניי.

אילן גילאון: האם יש הוראה מפורשת של החשכ"ל?

אילן גילאון: לתת עדיפות לגורם NGO.

דניאל גינסברג: יש נקודות שעל בסיסן נקבע המכרז.

דניאל גינסברג: גם פרוצדורה של מכרז יכולה לתת ניקוד עודף למי שיש לו ניסיון מעשי בביצוע שירות.

דניאל גינסברג: במכרז הזה אין את זה.

דניאל גינסברג: התנאים הספציפיים של המכרז גם אם הולכים למכרז מאפשרים לכל גוף – אני לא מבקש מכרז לער"ן - לעמוד לפחות בתנאים של הניסיון המעשי הנדרש למכרז, או פרמטרים אחרים שלא יפסלו אותנו על הסף.

רחל אדטו: למה לא הלכתם לבית משפט לבקש צו על תנאי נגד המכרז כי זה מכרז מפלה?

דניאל גינסברג: אנחנו מאוד זהירים בהתנהלות משפטית נגד משרד הרווחה במצבנו הנוכחי.

חיים כץ: אתם רוצים למות צודקים - שלא תגידו שבגלל המשפט, בגלל התביעה, הורידו לכם את הראש?

דניאל גינסברג: אנחנו נמצאים במצב מאוד עדין.

דניאל גינסברג: משרד הרווחה הוא המשרד שאחראי על חלוקת הכספים לטובת המגזר השלישי.

דניאל גינסברג: באמצעות הקרן הזאת אנחנו אמורים לקבל איזשהו סכום במידה וזה יגיע לידי מיצוי.

דניאל גינסברג: נגד אותו משרד אנחנו נזהרים מלפעול מבחינה משפטית.

חיים אורון: אל תשימו אותם בפרונט.

חיים אורון: בית משפט לא יעזור.

אילן גילאון: הוועדה יכולה ללכת לשר הרווחה ולהגיד לעצור את המכרז.

חיים אורון: זה עוד מכרזים, או רק המכרז הזה?

דניאל גינסברג: רק המכרז של 118.

חיים כץ: נציג משרד ראש הממשלה, אתה הולך להיות איש הבשורות.

אבי כהן: אני לא יודע מה זה איש בשורות.

חיים כץ: איש בשורות זה בן אדם שמביא את הפתרון שייתן לעמותה הזאת להמשיך לחיות, ולעזור לאנשים.

אבי כהן: יש פה כמה דברים שהם לא כל כך מדויקים.

אבי כהן: קודם כל, לגבי קרן הסיוע של משרד הרווחה – 200 מיליון שקל.

אבי כהן: זה 100 מיליון שקל ב-2009, 100 מיליון שקל ב-2010.

אבי כהן: משרד ראש הממשלה חבר גם בצוות.

אבי כהן: אני לא מכיר שום תשובה שלילית, או מישהו שאמר שאתם לא עומדים בקריטריונים.

אבי כהן: יתרה מזאת, דניאל יכול להגיד שאת הבקשה לקרן סיוע הגשנו אחרי שזה עבר את ה- - -

אילן גילאון: לא, הם לא דיברו על זה.

אבי כהן: אמרו שה-200 מיליון לא רלוונטיים.

אבי כהן: ה-200 מיליון כן רלוונטיים, והם עומדים בקריטריונים, והם יקבלו מה שכל עמותה אחרת שניגשת מקבלת.

אבי כהן: הם הגישו בקשה ל-2009, הם אמורים לקבל תשובות.

אבי כהן: בימים הקרובים הצוות הבין-משרדי הזה מתכנס.

חיים כץ: ל-2009.

אבי כהן: ל-2009.

חיים כץ: ל-2009 זה יצא בינואר 2010.

חיים כץ: אתה תגיד לכל אלה שרוצים להתאבד, לחכות קצת.

חיים כץ: כלומר, בינואר הם יקבלו את הכסף.

אבי כהן: זה לא נכון.

חיים כץ: מה לא נכון?

חיים כץ: האם אתה יודע באיזה חודש אנחנו.

אבי כהן: בנובמבר.

חיים כץ: ואתה אומר: אנחנו נתכנס בימים הקרובים.

אבי כהן: לא, אנחנו כבר עשינו כמעט את כל התהליך.

אבי כהן: נשאר לנו דבר יחיד, וזה לאשר באופן עקרוני - - -

חיים כץ: מי הממונה מבחינת

חיים כץ: כם על העניין?

חיים כץ: אייל גבאי?

אבי כהן: לא.

חיים כץ: מי הקודקוד במשרד ראש הממשלה?

אבי כהן: הקרן נמצאת במשרד הרווחה.

אבי כהן: יושב-ראש הצוות זה נחום איצקוביץ, ואני לא חושב שהקרן העלתה איזשהם קשיים.

אבי כהן: אפילו לא פנו אליכם לקבל הבהרות נוספות, מה שעשו דרך אגב למרבית העמותות האחרות.

אבי כהן: לזה כולם מסכימים.

אבי כהן: זה לגבי קרן הסיוע.

אבי כהן: מתי הכסף יהיה?

אבי כהן: ביום השלישי הקרוב אנחנו הצוות – לא משרד ראש הממשלה, אלא הצוות כצוות - אמור לאשר עקרונית לאותם גופים שהגישו את הבקשה - - -

חיים כץ: מחר.

אבי כהן: מחר, יכול להיות שזה יהיה יום רביעי.

אבי כהן: אבל, השבוע הוא אמור להתכנס, ולאשר באופן עקרוני לאותם אנשים.

אבי כהן: נכון, לפי מה שדניאל אומר, לגודל הגירעון זה לא ייתן להם את כל המענה.

אבי כהן: אבל, זה לפחות יכול לתת - - -

אילן גילאון: מהם סדרי הגודל?

אבי כהן: סדרי הגודל זה 10% מהתקציב שלהם, מסך התקציב.

אבי כהן: זאת אומרת, אם עמותת ער"ן יש לה 10 מיליון שקלים בתקציב, היא יכולה לקבל ב-2009 מיליון, ב-2010 מיליון.

אבי כהן: אתם רוצים עצה מה לעשות לגבי הצוות?

אבי כהן: בואו תפנו כוועדה שתוקם ועדת חריגים למקרים ספציפיים מאוד של עמותות.

אבי כהן: לפעמים גם אנחנו צריכים את הדחיפות של הוועדה.

אבי כהן: תבקשו ועדת חריגים.

חיים כץ: ועדת העבודה והרווחה תפנה אליכם במכתב שהיא מבקשת שעמותת ער"ן תזכה ביחס חריג.

אבי כהן: לא, ממש ממש ממש לא.

אבי כהן: ממש ממש לא.

אבי כהן: שוב, לנו יותר קל להוציא שנייה את המילה ער"ן, כי יותר קל לדבר על זה כשזה שירות, כמה השירות הזה חשוב, וגם כל השיחות.

אבי כהן: נפגשנו מספר פעמים עם דניאל במשרד שלנו, וכל השיחות היו על שירות חשוב ש- - - מפעילה אותו היום.

אבי כהן: אז כן, יש היום הרבה גופים שמפעילים שירותים חשובים שניגשו לקרן, וגם יכולים לקבל את המיליון שקל, ואחרי יומיים לקרוס.

אבי כהן: לא זו המטרה.

אבי כהן: אם תהיה ועדת חריגים זה יאפשר לגופים כאלה כמו ער"ן – אבל, לא רק לער"ן - לקבל טיפה יותר.

חיים אורון: איפה עומד המכרז ביחס לוועדה שלכם?

אבי כהן: אני ממשרד ראש הממשלה, המכרז הוא משרד הרווחה.

אבי כהן: לגבי המכרז, מה שנאמר פה נכון.

אבי כהן: אני קיבלתי את המכרז ואני קראתי אותו.

אבי כהן: גם פה ליוויתי את דניאל בסיפור הזה.

אבי כהן: אני לא חושב שהאיתנות הפיננסית גורמת לכם להיפסל.

אבי כהן: אני חייב להגיד את זה, באתי בעבר מהחשב הכללי, האיתנות הפיננסית מתקיימת בכל מכרז במשך שנים, ויש לו היגיון פשוט שהוא הגיוני.

אבי כהן: אתה מתקשר עם גוף, ואחרי חודשיים הוא נופל לך, הלך הכסף, ואתה סתם עכשיו מאבד משאבים.

אבי כהן: האיתנות הפיננסית לא הומצאה עכשיו.

אילן גילאון: למה צריך להתקשר עם גוף?

אילן גילאון: יש גוף.

אבי כהן: זו שאלה אחרת.

אבי כהן: אני עכשיו מתייחס ספציפית למכרז.

אבי כהן: אם יש מכרז – תבדקו את זה במשרד הרווחה – בכל מכרז שיוצא יש איתנות פיננסית.

אבי כהן: לוקחים עורך דין שבודק.

אבי כהן: ממה שאני מכיר בעברי, אני אומר שהאיתנות הפיננסית לא תגרום לכם ליפול, ואני די בטוח בזה.

אבי כהן: גם הראיתי לך את הנתונים.

אבי כהן: יש עוד סעיפים.

אילן גילאון: האם הגשתם מועמדות?

דניאל גינסברג: ביום חמישי צריך להגיש.

דניאל גינסברג: אני רק רוצה להגיד שבהתאם לנתונים שאבי העביר לי, אנחנו לא עומדים בתנאי האיתנות הכלכלית.

דניאל גינסברג: אם משרד ראש הממשלה יכול להגיד כאן שאנחנו נעבור בכל מקרה, למרות המשבר הנוכחי - - -

חיים אורון: דניאל, אני רוצה לשאול שאלה מוקדמת – אני מוכרח לרוץ לוועדת חוקה.

חיים אורון: מי אתם רואים קנדידטים נוספים לסיפוק 118?

אבי כהן: זו שאלה שאתה מפנה לגורם המקצועי הלא נכון.

דניאל גינסברג: יש יתרון יחסי לחברות עסקיות במכרז.

דניאל גינסברג: אין סיכוי שאנחנו נזכה בו.

חיים אורון: אבי, זאת הנקודה המהותית.

חיים אורון: אתה אומר לי: זה לא אני, זה משרד אחר.

חיים אורון: תביא את המשרד האחר, כבר אין לי כוח בין המשרדים.

חיים אורון: הנקודה המהותית היא שמי שמוציא מכרז כזה, הוא שם אותם על פלטפורמה שכשאני רוצה מראש לתת להם 900 נקודות פור, אלא אם כן תבוא ותגיד שיש עמותה אחרת שנוצרה באילת או בסעודיה שהיא יודעת לתת שירות בהתנדבות לאנשים במצוקה נפשית, ואז תעשה ביניהם תחרות, או שתחלק את הכסף ביניהם.

רחל אדטו: אבל, צריך גם ניסיון.

חיים אורון: אבל, אם אתה שם אותם מול חברה עסקית של טלמרקטינג שהיום מוכרת לי עציצים, ומחר היא תמכור לי - - -

דניאל גינסברג: זה נותן יתרון לחברה העסקית.

חיים אורון: רבותי, העסק פה מעוות.

דניאל גינסברג: יש יתרון במכרז לחברה עסקית.

חיים אורון: מי שעושה מכרז כזה מול ער"ן הוא בכלל נמצא בקונטקסט לא נכון.

מוריס כלפון: ג'ומס, הבעיה היא הרבה יותר חריפה.

מוריס כלפון: 118 היה תמיד קיים כמוקד מידע.

מוריס כלפון: מאחר והיתה בעיה עם ער"ן, החליטו שהמוקד הזה ייתן גם סיוע נפשי, והוסיפו שורה לתת סיוע נפשי.

מוריס כלפון: אבל, כל המכרז by definition , בנוי לחברות עסקיות שאמורות לתת מידע בלבד, ולא סיוע נפשי.

מוריס כלפון: זה גם לא מחזיק מים, מפני ששם קבוע, או פחות או יותר אומרים שאורך שיחה הוא שלוש דקות ממוצע.

מוריס כלפון: זה מצחיק.

מוריס כלפון: סיוע נפשי לא נותנים לא בשלוש דקות, ולא בחמש דקות.

מוריס כלפון: אנחנו צריכים לדבר על חצי ושעה ויותר.

מוריס כלפון: כל המכרז הזה צריך להיבנות מחדש כי אחרת לא אנחנו ולא שום עמותה אחרת שמטפלת בנושאים האלה לא תוכל להתמודד.

מוריס כלפון: אגב, אם יש עמותה אחרת שגם רוצה, אנחנו מוכנים לשתף פעולה איתם.

מוריס כלפון: אנחנו לא באים ואומרים: אנחנו בעלי הבית על העסק הזה בלבד.

חיים אורון: יש עמותה שנייה שאז הלכתם ביחד.

מוריס כלפון: נט"ל, אבל זה - - -

דניאל גינסברג: לא, זה לא קשור.

דוד ארז: אני נציג השר לענייני מיעוטים.

דוד ארז: היות וער"ן עושה שם עבודה נפלאה, ויש להם גם קו בערבית, המשרד שלנו מוכן להשקיע כסף בשירות מסוג זה.

חיים כץ: מה זה "מוכן להשקיע כסף"?

חיים כץ: סוף כל סוף רואים משהו.

דוד ארז: מוכן לשים כסף.

דוד ארז: אנחנו משרד לא ביצועי.

דוד ארז: אנחנו מוכנים לשים כסף לשירות מסוג זה.

דוד ארז: מחכים למשרד שמוביל – רווחה או בריאות – כדי שנוכל לעזור בעזרה שלנו.

חיים כץ: אדוני נציג משרד הבריאות, אתה יושב בשקט, ואפילו לא מבקש רשות דיבור.

יעקב פולאקביץ: אני לא רוצה להפריע, אני רק רוצה - - -

חיים כץ: בדרך כלל כשאתם באים לפה אתם נלחמים.

יעקב פולאקביץ: שמי ד"ר יעקב פולאקביץ, אני ראש שירותי בריאות הנפש במשרד הבריאות.

יעקב פולאקביץ: אני רוצה לתקן אולי כמה עיוותים או טעויות שנאמרו.

יעקב פולאקביץ: משרד הבריאות העביר השנה כבר תמיכה של 251 אלף שקל מתוך קרן התמיכות של המשרד.

יעקב פולאקביץ: בשנה שעברה הועברו 484, כאשר חלק נוסף שהיה כ- 200 אלף הועברו בעזרת ועדת הכספים שנתנה את היתרות בסוף שנה.

יעקב פולאקביץ: כך שהאמירה שניתן חצי השנה, או קוצץ חצי, זה לא נכון, כי בעצם היתה תוספת.

יעקב פולאקביץ: השנה נתנו בבסיס יותר מבשנה שעברה.

רחל אדטו: 250 זה כמעט חצי מ-480, ולא משנה מאיפה הגיע ה- 480.

יעקב פולאקביץ: לא, בשנה שעברה נתנו 200- 210, והשנה 250 בבסיס.

יעקב פולאקביץ: ההשלמה היתה בסוף השנה בעזרת ועדת הכספים, כך שזה לא שאנחנו לא נתנו.

חיים כץ: בשנה התחתונה ער"ן בשנה שעברה קיבלה 480, והשנה היא מקבלת 250.

יעקב פולאקביץ: בשנה שעברה בשלב הזה הם קיבלו רק 210, גם בשנה שעברה הם קיבלו בשלב הזה 210.

יעקב פולאקביץ: מאוד יכול להיות שביתרות סוף שנה, בעזרת ועדת הכספים, הם יקבלו תוספת.

יעקב פולאקביץ: אני לא שולל את האפשרות הזאת שהם יקבלו את ההשלמה פי 2 בערך ממה שיש היום.

יעקב פולאקביץ: שנית, נושא הקרן.

יעקב פולאקביץ: אני לא נכנס לנושא המכרז של 118.

יעקב פולאקביץ: אני לא מעורב בו, לא מכיר.

יעקב פולאקביץ: אני לא נמצא שם.

יעקב פולאקביץ: בנושא של הקרן שכן חברה של המשרד שלנו שותפה בתוך הוועדה הזאת, הקריטריונים ומבחני הסף, אין ספק שער"ן יעמדו בהם, והם יקבלו אותם.

יעקב פולאקביץ: יש לציין גם – לא נאמר כאן – שבעצם הצפי של הקרן הזאת היה שייגשו הרבה יותר עמותות, כ-3,000 עמותות.

יעקב פולאקביץ: בפועל, יש בקשות של 650 עמותות שער"ן היא אחת מהן, ויש סיכוי סביר מאוד שהם יאושרו.

יעקב פולאקביץ: כמו שאמר כאן נציג משרד ראש הממשלה, הם בימים האלה נפגשים, ואמורים לאשר את הכספים עוד ל-2009.

יעקב פולאקביץ: אנחנו רואים איזשהו אור.

רחל אדטו: זה גם רק מיליון.

יעקב פולאקביץ: זה יותר טוב מכלום.

יעקב פולאקביץ: כמשרד הבריאות, אנחנו בהחלט אף פעם לא מימנו את הדבר הזה כמימון קבוע, אלא רק מקרן תמיכות.

יעקב פולאקביץ: לא הוגשה אלינו בקשה פורמאלית למימון, וגם לא יהיה לנו תקציב, אני אומר את זה מראש.

יעקב פולאקביץ: בתקציבים המצומצמים של בריאות הנפש לא יהיה תקציב לממן את זה בשירותים הדלים שיש לנו גם כך, ואתם מודעים לבעיה.

חיים כץ: משרד הגמלאים, בבקשה.

זהרה כהן: אני ראש תחום בריאות וסיעוד במשרד לענייני גמלאים.

זהרה כהן: נערכה פגישה אצל אבי כהן ממשרד ראש הממשלה לגבי הצורך בער"ן.

זהרה כהן: לנו יש היום מוקד גמלאפון – כוכבית 8840, וכל גמלאי יכול להתקשר לכל בעיה שהיא והיא מטופלת.

זהרה כהן: המוקד הזה לא מטפל בבעיות נפשיות.

זהרה כהן: אבל, אני ביקשתי מדניאל שייצור קשר עם מנכ"ל החברה שמפעילה את המוקד הזה.

זהרה כהן: זוהי חברה עסקית, כי אנחנו פועלים משמונה בבוקר עד שמונה בערב.

זהרה כהן: הוא לא זמין בלילה, אין מענה אנושי בלילה מה שער"ן כן נותנים.

זהרה כהן: יש לנו עוד פרויקט משותף שאנחנו כרגע עובדים עליו, וזה פרויקט של משרד הבריאות וזה תחום התאבדויות.

זהרה כהן: בהתאבדויות נבחרו כרגע שתי ערים: רמלה ורחובות, שבהן עושים פיילוט לבדיקת התאבדויות בכל הגילאים.

יעקב פולאקביץ: וביישוב ערבי נוסף – כפר כנא.

זהרה כהן: אני רק יודעת שאנחנו לא שותפים בכפר כנא, כי בכפר כנא בכלל אין מתאבדים גמלאים ערביים.

עפו אגבאריה: בכפר כנא מתאבדים רק צעירים.

זהרה כהן: בעיקר, שם זה בעיקר בנוער.

זהרה כהן: זהו עוד פרויקט משותף עם משרד הבריאות והג'וינט, כשאנחנו שותפים ברמלה ורחובות, ומי שאמור לתת את הסיוע הטלפוני זה יהיה ער"ן.

קריאה: ללא מימון.

זהרה כהן: אני לא יודע איך המימון יעבור אליכם, אבל הוא דרך המקורות של - - -

דוד ארז: אפשר לחזור על האמרה שלנו שאנחנו מוכנים לשים כסף על שירות מסוג זה, היות ויש קו בערבית, ואנחנו מאמינים בשירות כזה, ואנחנו יודעים שזה פוטנציאל גדול.

חיים כץ: הכסף שאתם מעבירים צריך לעבור דרך משרד הרווחה?

דוד ארז: אך ורק דרך משרד ביצועי מפעיל שמפעיל שירות מסוג זה.

עפו אגבאריה: האם באמת מודעים לקו הזה בערבית שאתם מוכנים באמת לתמוך בו?

עפו אגבאריה: האם ישנו איזשהו פרסום על זה בכפרים הערביים?

עפו אגבאריה: האם הרשויות המקומיות הערביות יודעות על זה?

זהרה כהן: אני יכולה להגיד גם משיחות שנעשו עם ער"ן, גם עם אנשי המקצוע שלהם, מאוד קשה להגיע לקו פיזית, ולדעת מה המספר שלו.

זהרה כהן: זה באחריות ער"ן.

דניאל גינסברג: אני רוצה להזכיר לפורום שאנחנו היום עובדים במתכונת מצומצמת, בעיקר בקווים הייעודים.

דניאל גינסברג: אני רוצה להכיר בזה באמת שהמשרד היחיד שכרגע נותן פתרון מעשי – אנחנו עדיין לא קיבלנו תשובה ברורה אם זה יתבצע בפועל, או לא – זהו המשרד לענייני מיעוטים.

דניאל גינסברג: היה לנו דין ושיח מאוד אינטנסיבי עם משרד הקליטה מאחר ויש פעילות מאוד גדולה באובדנות בקרב עולים, ויש שימוש מאוד גדול בקו שלנו.

דניאל גינסברג: קיבלנו תשובה חדה וברורה שאנחנו לא נקבל סיוע ממשרד הקליטה.

דניאל גינסברג: היה גם דיון בוועדת הקליטה בנושא הזה שגם הוזמנו אליו, והנתונים היו מאוד חד משמעיים.

דניאל גינסברג: לגבי כל ההצעות האחרות שהועלו – יש המון רצון להיעזר בער"ן ברמה מקצועית.

דניאל גינסברג: גם בפרויקט הלאומי למניעת אובדנות שהוזכר כאן, אנחנו אמורים להיות אחד מהאמצעים לסייע כדי למנוע מאנשים להגיע למצב אובדני.

דניאל גינסברג: זה נקרא שומר סף במקרה הזה.

דניאל גינסברג: אבל, אין לנו תקציב.

דניאל גינסברג: כלומר, רוצים להיעזר בשירותינו בהרבה מאוד מקרים.

דניאל גינסברג: יש הרבה מאוד פרויקטים שבהם מזמינים את ער"ן - ממשרד החינוך ועד כמעט כל משרד אפשרי - להתייעץ איתנו, להסתייע בנו, וללמוד מאיתנו, להשתמש בנו.

דניאל גינסברג: אבל, ללא תקציב בפועל.

דניאל גינסברג: אני רוצה לחזור רגע לנושא המכרז.

דניאל גינסברג: מבחינתנו, הבעיה במכרז היא כפולה.

דניאל גינסברג: אחת, זה סוג של בזבוז להעביר את הנושא הזה לטובת גוף עסקי שאין לו ניסיון מעשי.

דניאל גינסברג: אבל, יש בזה גם משמעות גדולה ביכולת שלנו לגייס תרומות.

דניאל גינסברג: כי במידה מסוימת, במידה והמשרד הולך לעשות את זה, תקציב ממנו לער"ן לא נקבל, ותורמים גדולים יעדיפו לתרום לנושאים שבהם המדינה לא מתקצבת.

דניאל גינסברג: אז בפועל המשמעות של אי זכייה במכרז היא כפולה.

דניאל גינסברג: היא סגירת העמותה.

דניאל גינסברג: אני פה מבקש לקרוא לשלושה כיוונים.

דניאל גינסברג: אחד, אני מבקש להרחיב או באמצעות ועדת חריגים, או באמצעות טכניקה אחרת - - -

חיים כץ: את זה רשמנו, הלאה.

דניאל גינסברג: שנית, אני מבקש ממשרדי הממשלה האחרים, מלבד המשרד לענייני מיעוטים, שירימו את הכפפה, ויבצעו פרויקט משותף בנושאים שהם כבר עכשיו יודעים שהם צריכים.

דניאל גינסברג: יש את רשימת המשרדים מהפעם הקודמת.

דניאל גינסברג: שלישית, אני מבקש לעצור, או לקבל את סיוע הוועדה, לעצור את המכרז, ולבנות אותו בדרך שתאפשר לפחות לער"ן להתמודד בפרמטרים מקצועיים מקובלים ציבורית.

דניאל גינסברג: אלה הפתרונות המעשיים שאני מבקש כרגע.

דניאל גינסברג: ואם משרד ראש הממשלה יכול לבחון את הנושא שוב של איגום תקציבי ברמה מעשית, ולהביא תקציבים נוספים מעבר לתקציבי המשרדים, זהו גם פתרון מעשי שיכול גם בדרך של מכרז לתת לנו פתרון ארוך טווח, שלא נהיה בסיטואציה הזאת מידי שנה.

אילן גילאון: אני סתם סקרן לדעת עד כמה העזרה הזאת מעשית.

אילן גילאון: כלומר, אתם מוכנים להשקיע, אבל במה מדובר?

דוד ארז: אנחנו מחכים - או משרד הבריאות או כל משרד ביצועי אחר שהוא יגיד לנו שהוא תומך בשירות מסוג זה כאשר ער"ן הוא באמת הקבלן המבצע, אנחנו מעבירים את הכסף.

דוד ארז: על 2009 בערך סכום של 250 אלף שקל.

דוד ארז: כמובן שאנחנו רואים חשיבות גדולה מאוד להגדיל את הנפח של הקו בערבית, ויש לנו את התובנות שלנו לגבי המשמעויות של זה.

דוד ארז: אנחנו באמת חושבים שאתם עושים עבודה גדולה.

רחל אדטו: מבחינתם, זה מסר טוב להעביר למגזר הזה.

רחל אדטו: זה חשוב גם כן מבחינת ער"ן.

חיים כץ: אתם דיברתם עם משרד הרווחה בעניין?

דוד ארז: לא, דיברנו עם משרד הבריאות.

דוד ארז: האמת היא שטכנית עשינו את החיבור.

דוד ארז: לא נתקלתי בלא, ואני כרגע לא יודע מה העמדה הרשמית של משרד הבריאות לנושא.

חיים כץ: משרד הרווחה.

דוד ארז: משרד הרווחה לא.

דוד ארז: הוא פשוט לא היה כתובת עבורנו מבחינתנו בניסיון להבין.

חיים כץ: משרד הרווחה הוא המתפעל, לא?

דניאל גינסברג: לא, משרד הבריאות הוא המשרד שאנחנו עובדים מולו.

דוד ארז: יש סעיף תקציבי מאוד מוגדר לנושא הזה מבחינת משרד הבריאות.

חיים כץ: האם יש לך תשובה לעניין?

חיים כץ: מה קורה?

יעקב פולאקביץ: אני חוזר ואומר, אנחנו כן מעבירים כספים במסגרת סעיף תמיכות לעמותה.

יעקב פולאקביץ: האם המשרד ייקח על עצמו את התפעול של כל הפעילות של העמותה?

יעקב פולאקביץ: אני חייב לחזור עם זה למשרד, ולתת תשובה.

יעקב פולאקביץ: אני לא יכול פה לתת לך תשובה.

יעקב פולאקביץ: כעיקרון מקצועי, משרד הבריאות רואה חשיבות רבה בהפעלת שירות מסוג זה כשירות טלפוני שניתן כקו חם בעזרה ראשונה.

חיים כץ: בא המשרד לענייני ערבים ואומר:

חיים כץ: אנחנו רוצים לתת לכם כסף, תעבירו לעמותת ער"ן.

חיים כץ: מה עשיתם עם זה?

יעקב פולאקביץ: זה לא הגיע לידיעתי.

יעקב פולאקביץ: הנכונות שלהם שהיא מאוד יפה לא הגיעה לידיעתי.

יעקב פולאקביץ: זה לא היה בקשר איתי.

קריאה: לא, זה לא היה בקשר איתך.

יעקב פולאקביץ: אני אומר, אני לא יודע עם מי הקשר היה.

יעקב פולאקביץ: אני לא יודע על זה, אני מצטער לומר.

יעקב פולאקביץ: אני פשוט לא יודע.

חיים כץ: זאת אומרת, אחרי הישיבה הזאת אתה בא למשרד ואומר: אני שמעתי שהמשרד לענייני ערבים רוצה לתת 250 אלף שקל, מה אנחנו עושים עם זה?

חיים כץ: אתה מודיע תוך יומיים לוועדה מה אתה עושה עם זה?

יעקב פולאקביץ: כן.

חיים כץ: תרשום לך שאתה נותן תגובה לוועדה בתוך יומיים מה אתה עושה, איך אתה לוקח מהם את ה-250 אלף שקל, ומעביר את זה לער"ן.

רחל אדטו: אבל, זה טיפה בים.

חיים כץ: טיפה בים, אבל צריך להתחיל במשהו.

אילן גילאון: גם אתם מעבירים סכום דומה?

זהרה כהן: אבל, פה יכול להיות שאנחנו נעבוד מול רוה"מ.

חיים כץ: אבל, למה שתעבדי מול רוה"מ אם יש לך פה דלת פתוחה שיודע להעביר כסף.

זהרה כהן: התאבדויות זה דרך משרד הבריאות.

חיים כץ: אבל, רוה"מ אין לו זמן.

זהרה כהן: לא רוה"מ, דרך משרד הבריאות.

זהרה כהן: הפגישה המשותפת היתה עם רוה"מ.

אילן גילאון: וסדר גודל תמיכה שלכם זה כמו המיעוטים?

זהרה כהן: זה 150 אלף ל-2010, 150 אלף ל-2011.

זהרה כהן: אבל, לשתי ערים.

זהרה כהן: אני רוצה להגיד, זה לא לכל הארץ.

זהרה כהן: זה פיילוט עכשיו של משרד הבריאות.

יעקב פולאקביץ: אני רוצה להסביר קצת על הפרויקט שעליו מדברת נציגת משרד הגמלאים.

יעקב פולאקביץ: מדובר בפרויקט לאומי למניעת אובדנות, פרויקט שמושקע בו שניים וחצי מיליון שקל על-ידי משרד הבריאות.

יעקב פולאקביץ: הפרויקט הזה משותף לביטוח לאומי ולג'וינט.

יעקב פולאקביץ: המטרה של כל הפרויקט הזה היא ליצור תוכנית לאומית למניעת אובדנות.

יעקב פולאקביץ: זה מתחיל כרגע בשלוש ערים כפי שצוין, שבהם נכנסים לפעילות מיידית בקטע של הדרכה של שומרי הסף: הוראה, הדרכה ואיתור.

יעקב פולאקביץ: בהמשך הוא אמור להתפשט על כל הארץ תוך גידול תקציבי עתידי.

דניאל גינסברג: שלא נקבל ממנו מימון.

יעקב פולאקביץ: ער"ן לא מקבל.

יעקב פולאקביץ: שוב, ער"ן הוא לא גורם מפעיל של פרויקט.

עפו אגבאריה: אז מי מפעיל את זה בעצם?

עפו אגבאריה: דרך מי?

עפו אגבאריה: משרד הבריאות?

יעקב פולאקביץ: זה כרגע פועל באמצעות משרד הבריאות, הג'וינט וביטוח לאומי.

עפו אגבאריה: כן, אבל איך זה מתופעל בשטח?

זהרה כהן: יש ספק שהוא - - -

דניאל גינסברג: יש עוד פרויקט לאומי שמכירים בחשיבותו של ער"ן, אבל שלא יתקצב בפועל את האפשרות של ער"ן לתת שירות כזה.

אילן גילאון: הנושא כאן הוא לא התאבדויות, הנושא כאן הוא איך מצילים את ער"ן.

אילן גילאון: היתה כאן התחיבות של משרדים שונים.

אילן גילאון: אם אתם לא עושים את זה דרכם, בשביל מה בכלל אתם מספרים את זה?

אילן גילאון: זה נושא אחר.

אילן גילאון: הפרויקט הוא מאוד חשוב, אבל הוא לא נוגע לנושא.

אילן גילאון: מה זה קשור?

עפו אגבאריה: למה?

עפו אגבאריה: זה כן נוגע לנושא.

עפו אגבאריה: זה נכון שהוא לא נוגע לער"ן.

עפו אגבאריה: אבל, הדיון הוא בכלל על כל הנושא של התאבדויות.

חיים כץ: חבר הכנסת אילן גילאון, בעוד שבועיים יש לנו דיון על התאבדויות.

חיים כץ: אנחנו עושים אימון מוקדם לדיון שיהיה בעוד שבועיים: יום ההתאבדות הבין-לאומי.

חיים כץ: אנחנו נביא לשם את ער"ן, והוא יגיד כמה התאבדויות הוא מנע באותו יום.

עפו אגבאריה: אם לא יהיו לו טלפונים אז הוא לא יימנע.

חיים כץ: הוא צריך כסף, לא טלפונים.

עפו אגבאריה: האם זה לא אנשים, זה לא ציוד?

חיים כץ: אני רוצה לסכם את הדיון ברוח הדברים שנאמרו פה.

חיים כץ: הוועדה חוזרת על תביעתה ממשרדי הרווחה, הביטחון, החינוך, הקליטה, הגמלאים והמיעוטים, להעניק לאלתר סיוע כספי מיידי שיבטיח את המשך פעילות העמותה.

חיים כץ: שנית, הוועדה מקבלת בסיפוק את הודעתו של נציג המשרד לענייני מיעוטים להעביר כספי סיוע לער"ן הנותן סיוע נפשי גם לבני מיעוטים.

חיים כץ: שלישית, ועדת העבודה קוראת לצוות הבין-משרדי לחלוקת כספי קרן הסיוע לארגוני המגזר השלישי בראשות מנכ"ל משרד הרווחה להקים ועדת חריגים שתאפשר מתן סיוע מוגדל לעמותות שיגישו בקשה לקרן הסיוע גם מעבר לקריטריונים שנקבעו.

חיים כץ: רביעית, הוועדה קוראת למשרד הרווחה ולשר לעצור את המכרז ל-118 שבמתכונתו הנוכחית פוסל את מועמדותו של ער"ן על הסף.

חיים כץ: תודה רבה, הישיבה נעולה.